CBG วอลุ่มแน่น-บวกแรง 10% โบรกฯชี้ราคาลงลึก ลุ้น Q2/64 ฟื้นตัว-MSCI นำเข้าคำนวณ
CBG วอลุ่มแน่น-บวกแรง 10% โบรกฯชี้ราคาลงลึก ลุ้น Q2/64 ฟื้นตัว-MSCI นำเข้าคำนวณ
17 พ.ค. 2564

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน)  หรือ CBG ณ เวลา 15.23 น. อยู่ที่ระดับ 125.00 บาท บวก 12.00 บาท หรือ 10.62%  ด้วยมูลค่าซื้อขาย 3.10 พันล้านบาท

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ราคาหุ้น CBG ปรับตัวขึ้นหลังจากปรับตัวลงไปมากแล้วในช่วงก่อนหน้านี้ แม้ว่าผลประกอบการงวดไตรมาส 1/64 จะออกมาแย่กว่าคาด แต่ก็จบไปแล้ว แนวโน้มไตรมาส 2/64 น่าจะค่อย ๆ ดีขึ้น อีกทั้ง CBG ก็สร้าง Surprise ได้เข้าสู่การคำนวณของ MSCI ด้วย ซึ่งตลาดไม่ได้คาดไว้ก่อนหน้านี้ทำให้มีแรงซื้อกลับเข้ามา
ด้านบล.บัวหลวง ระบุในบทวิเคราะห์ฯแนะ”ซื้อ”หุ้น CBG รายงานกำไร 700 ล้านบาท ลดลง 13% เทียบช่วงเดียวกันของปีก่อน และ 20% เทีนยไตรมาสก่อนหน้า กำไรต่ำกว่าเราคาด 7% เพราะมาร์จิ้นต่ำกว่าคาด และกำไรต่ำกว่าตลาดคาด 10% แต่ยังคงประมาณการกำไรไว้ที่ 4.0 พันล้านบาท แม้มองว่าประมาณการของตลาดอาจมีการปรับลงราว 5% ให้ราคาเป้าหมานย 130 บาท
บริษัทหลักทรัพย์ โนมูระ พัฒนสิน จำกัด (มหาชน) (CNS) เปิดเผยว่า MSCI ประกาศรายชื่อหุ้นเข้า/ออกใหม่แล้ว ซึ่งจะมีผลราคาปิด 27 พ.ค. 2564 โดย MSCI Global Standard Index มีหุ้นเข้าใหม่คือ บริษัท เอสซีจี แพคเกจจิ้ง จำกัด (มหาชน) หรือ SCGP คาดเม็ดเงินไหลเข้า 104 ล้านเหรียญสหรัฐ และบริษัท คาราบาวกรุ๊ป จำกัด (มหาชน) หรือ CBG คาดเม็ดเงินไหลเข้า 48 ล้านเหรียญสหรัฐ และเพิ่มน้ำหนักหุ้นบริษัท โอสถสภา จำกัด (มหาชน) หรือ OSP, บริษัท บัตรกรุงไทย จำกัด (มหาชน) หรือ KTC, บริษัท ศรีตรังโกลฟส์ (ประเทศไทย) จำกัด (มหาชน) หรือ STGT, บริษัท โรงพยาบาลบำรุงราษฎร์ จำกัด (มหาชน) หรือ BH ราว 22-6 ล้านเหรียญสหรัฐต่อบริษัท
ส่วน MSCI Small Cap มีหุ้นเข้าใหม่ 8 บริษัท ได้แก่ บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE, บริษัท พรีเชียส ชิพปิ้ง จำกัด (มหาชน) หรือ PSL, บริษัท อาร์ ซี แอล จำกัด (มหาชน) หรือ RCL, บริษัท ปูนซีเมนต์ นครหลวง จำกัด (มหาชน) หรือ SCCC, บริษัท ซิงเกอร์ประเทศไทย จำกัด (มหาชน) หรือ SINGER, บริษัท ซินเน็ค (ประเทศไทย) จำกัด (มหาชน) หรือ SYNEX, บริษัท โทรีเซนไทย เอเยนต์ซีส์ จำกัด (มหาชน) หรือ TTA, บริษัท ทีโอเอ เพ้นท์ (ประเทศไทย) จำกัด (มหาชน) หรือ TOA และไม่มีหุ้นที่ถูกคัดออก
ทั้งนี้ ฝ่ายวิจัยฯ แนะนำกลยุทธ์ เก็งกำไรหุ้นเข้า/เพิ่มน้ำหนักใน MSCI Global Standard ได้แก่ SCGP, CBG, OSP เด่น ส่วนกลุ่มเข้า Small Cap สามารเก็งกำไรได้รายตัว โดยเด่นสุด PSL, TTA, RCL, SINGER, TOA